Impactul aderării României la Uniunea Europeană

asupra afacerilor locale din domeniul TIC

Mai 2015

Universitatea Ștefan cel Mare din Suceava

Îndrumător de doctorat: Prof. univ. dr. Gabriela PRELIPCEAN

Doctorand: Laurian Gabriel Tănăsescu

Cuprins

1. Rezumat (Abstract ) 3

2. Introducere 3

3. Principalele repere ale aderării României la Uniunea Europeană 4

4. Importanța sectorului TIC și inițiative internaționale relevante pentru acest domeniu 5

5. Inițiative ale României în domeniul sprijinirii sectorului TIC 7

6. Inițiative la nivel european în domeniul sprijinirii TIC 8

7. Domeniul TIC în fondurile structurale și de coeziune disponibile României 10

8. Domeniul TIC în alte fonduri europene disponibile organizațiilor din România 13

9. Impactul schimbărilor asupra companiilor locale 14

9.1. Impactul noilor reglementări 14

9.2. Impactul finanțărilor disponibile 19

10. Concluzii şi recomandări 21

Lista tabelelor: 22

Lista figurilor și diagramelor 22

Bibliografie 22

# **Rezumat (Abstract )**

Aderarea României la Uniunea Europeană a fost un proces lung, derulat pe o perioadă de apriximativ 15 ani și care a avut suportul unei părți extrem de mari din populația României. Așa cum s-a întâmplat și în celelalte State Membre care au aderat după anul 1990 la Uniuna Europeană, după momentul adrării a urmat o scădere a popularității Uniunii Europene.

Aderarea la Uniunea Europeană a avut un impact cert negativ asupra unor sectoare de activitate (de exemplu sectorul mineritului, care a suferit restructurări și reorganizări extrem de importante) și un impact cert pozitiv asupra altr sectoare (de exemplu comerțul sau prestarea de servicii suport către mari companii internaționale).

Sectorul Tehnologiilor Informaționale și de Comunicații (TIC) este un sector cu o dinamică extrem de mare, la nivel mondial, schimbările și reajustările în acest domeniu fiind foarte rapide. Din această cauză este extrem de dificil de făcut o analiză de tipul „dar dacă nu am fi aderat la UE” pentru acest sector, deoarece este imposibil de construit un sceariu ipotetic (cel al neaderării), parametrii de analiză fiind extrem de sofisticați. Din această cauză prezentul articol își ropune doar să analizeze situația existentă, impactul determinat de aderarea la UE.

Analiza a fost realizată pe două planuri (cel normativ și cel al finanțărilor disponibile) în special din perspectiva IMM-uri cu activitate în domeniul TIC.

Rezultatele analizei ne arată un impact major pe ambele planuri. Impactul este în mod cert unul pozitiv, fiind greu de identificat componente negative ale aderării la UE din această perspectivă.

# **Introducere**

Impactul aderării României la Uniunea Europeană poate fi analizat din foarte multe perspective. Cele mai evidente sunt:

* Modificarea cadrului de reglementare. România a trebuit să își armonizeze legislația la normele europene
* Modificarea instituțiilor și a politicilor naționale. Au fost definite instituții noi (de exemplu Avocatul Poporului, Consiliul Concurenței, etc.) precum și politici naționale specifice abordărilor europene (politica de dezvoltare regională, politica agricolă)
* Disponibilitatea unor surse de finanțare noi, extrem de importante din punct de vdere strategic și al dimensiunii financiare, dar care pentru a fi accesate presupun mecanisme noi de implementare, monitorizare și control
* Modificări sociale. În special prin libera circulație a persoanelor, prin schimburile și colaborările realzate între Statele Membre, au fost determinate o serie de schimbări importante în mentalitatea publică și în abordările și așteptările societății Românești.

A analiza doar aceste aspecte ale schimbărilor determinate de aderarea la Uniunea Europeană și ar fi un efort extrem de complex și multidiscipilinar, ceea ce ar excede scopul acestui articol.

În cotinuare o să ne limităm la două planuri ale schimbărilor determinate în societatea românească de aderarea la Uniunea Europeană:

* Schimbările cadrului de reglementare
* Finanțările disponibile pentru companii mici și mijlocii

Din punct de vdere al domeniului de activitate analizat o să analizăm domeniul Tehnologiilor Informaționale și de Comunicații (TIC) unul din cele mai dinamice sectoare de activitate la nivel global dar și unul din sectoarele considerate a reprezenta un potențial deosebit pentru sprijinirea dezvoltării României pe termen mediu și lung.

# Principalele repere ale aderării României la Uniunea Europeană

Din punct de vedere legal, aderarea României la Uniunea Europeană a început odată cu semnarea la 01 februarie 1993 a Acordului de Asociere a României la Uniunea Europeană. Acest document a fost ratificat de parlamentele tuturor Statelor Membre ale Uniunii Europene, precum și de Parlamentul României și a intrat în vigoare doi ani mai târziu, la 01 februarie 1995.

Odată cu intrarea în vigoare a Acordului de Asociere România a fost eligibilă să solicite aderarea la Uniunea Europeană. A depus această cerere de aderare în iunie 1995.

În decembrie 1999 la Helsinki Consiliul European decide începerea negocierilor de aderare cu România și cu alte cinci țări candidate. În februarie 2000, în cadrul reuniunii Consiliului UE pentru Afaceri Generale, reuniune dedicată lansării Conferinţei Interguvernamentale, are loc deschiderea oficială a negocierilor de aderare a României.

A urmat o perioadă de negociere între România și Statele Membre ale Uniunii Europene. Negocierile s-au purtat pe capitole de negociere, fiecare capitol reprezentând câte un domeniu reglementat la nivel european.

În 7 decembrie 2004 la Consiliul European de la Bruxelles, România primeşte confirmarea politică a încheierii negocierilor de aderare la Uniunea Europeană. Ca urmare în 13 aprilie 2005 Parlamentul European dă undă verde aderării României şi Bulgariei la Uniunea Europeană, iar în 25 aprilie 2005 în cadrul unei ceremonii oficiale, desfăşurate la Abaţia de Neumunster din Luxemburg, este semnat Tratatul de Aderare la Uniunea Europeană.

La finalul acestui proces extrem de complex si cu implicații multiple, România a devenit de la 01 ianuarie 2007 unul din cele 27 de State Membre ale Uniunii Europene. Ca urmare a negocierilor purtate în perioade de pre-aderare, au existrat unele reglementări care au fost suspendate pentru România în relația cu Uniunea Europeană sau cu celelalte State membre pentru o perioadă limitată. Perioada maximă de suspendare a fost de 7 ani, cu dreptul ca în cazuri extrem de limitate și bine justificate să se poată negocia extinderi de maxim 3 ani. Din informațiile publice disponibile în momentul redactării prezentului material nicio astfel de situație nu există. Perioadele de tranziție, perioade în care există excepții de la aplicarea unor reglementări comunitare, au fost convenite pentru domeniile nevralgice, unde a existat un dezechilibru în momentul aderării și se estima ca după o anumită perioadă acel dezechilibru să se finalizeze. Cele mai mediatizate domenii au fost cele ale libertății de circulație a persoanelor (cetățenii României au avut drepturi limitate în anumite țări membre ale UE) sau în tratarea în mod egal a cetățenilor tuturor Statelor Membre din punct de vedere al drepturilor și obligațiilor, mai exact dreptul cetățenilor altor State Membre ale UE de a deține terenuri în România.

# **Importanța sectorului TIC și inițiative internaționale relevante pentru acest domeniu**

Unul din cele mai puternice efecte ale aderării României la Uniunea Europeană este cel asupra economiei Românești.

Conform regulilor comunitare, dezvoltarea țării trebuie să urmeze niște priorități și să aibă un plan de acțiune. Aceste lucruri s-au materializat prin Planul Național de Dezvoltare 2007 – 2013, document elaborat și asumat de Guvernul României prin adoptarea unei Hotărâri de Guvern. “Planul Naţional de Dezvoltare (PND) este instrumentul fundamental prin care România va încerca să recupereze cât mai rapid disparităţile de dezvoltare socio-economică faţă de Uniunea Europeană. PND este un concept specific politicii europene de coeziune economică şi socială (Cohesion Policy) şi reprezintă documentul de planificare strategică şi programare financiară multianuală, elaborat într-un larg parteneriat, care va orienta şi stimula dezvoltarea socio-economică a României în conformitate cu Politica de Coeziune a Uniunii Europene.” (Guvernul României, 2006).

Conform Planului Național de Dezvoltare 2007 – 2013, principalul obiectiv stabilit de România în acel moment, obiectiv ce țara noastră și-a propus să îl atingă la finalul anului 2013, a fost de a atinge un nivel al Produsului Intern Brut (PIB) ce să reprezinte cel puțin 40% din nivelul PIB al EU-25 (Statele Membre ale Uniunii Europene anterior datei de 01 ianuarie 2007). În momentul elaborării PND 2007 – 2013 nivelul PIB al României era de aproximativ 3,2 ori mai mic decât cel atins de UE-25.

Importanța domeniului Tehnologiilor Informaționale și de Comunicații (TIC) în dezvoltarea României este dovedită de includerea unui capitol special în Planul Național de Dezvoltare 2007 – 2013 (pag. 67 – 73) dedicat acestui domeniu.

Importanța TIC în dezvoltarea societății românești a fost recunoscută și de către alte instituții sau inițiative. Acest domeniu reprezintă un potențial motor de dezvoltare pentru societățile emergente, motor recunoscut la nivel mondial. De-a lungul timpului, în special după anul 2000, mai multe inițiative naționale și mondiale au existat în acest domeniu.

Au existat mai multe inițiative internaționale de utilizare a sectorului TIC în sprijinirea dezvoltării societății. Printre cele mai relevante putem menționa inițiativa Knowledge Economy a Băncii Mondiale / InfoDev. Prin dezvoltarea și utilizarea conceptelor de Knowledge Economy / Economia Bazată pe Cunoaștere s-a încercat influențarea într-un mod consistent a dezvoltării societăților subdezvoltate sau în curs de dezvoltare. Utilizarea acestor concepte prezintă următoarele avantaje:

* Investițiile inițiale sunt mult mai mici comparativ, de exemplu, cu investițiile necesare într-un proiect de dezvoltare care implică o anumită infrastructură rutieră
* Pot fi sărite etape de dezvoltare. Nu este necesară parcurgerea tuturor pașilor tehnologici pentru a ajunge la un anumit nivel, se poate investi direct în ultimele tehnologii
* Prin utilizarea TIC este facilitată comunicarea între societăți, ceea ce determină o serie de dezvoltări și schmbări sociale și comportamentale
* Pentru foarte multe activități distanțele fizice dintre cel care are nevoie de un serviciu și cel care îi poate oferi un astfel de serviciu nu sunt relevante și nu au un impact (inclusiv financiar) major
* Prin utilizarea noilor tehnologii crește eficiența proceselor educaționale (e-learning) dar și guvernamentale. Crește transparența actului guvernamental precum și capacitatea societății de a identifica și reacționa la acte antisociale, inclusiv la acte de corupție.

Printre inițiativele naționale relevante putem menționa acțiunile Indiei, începute în 1995. India a decis să sprijine sectorul IT, chiar și în detrimentul altor sectoare. Au fost acordate facilități guvernamentale investițiilor în acest sector, au fost reduse taxele, oferite servicii suport pentru companiile interesate, au fost derulate programe de promovare a sectorului IT din India. Învățământul de specialitate a fost sprijinit prin toate formele posibile. Rezultatul a fost că o parte foarte mare a celor ce acționau sau utilizau acest sector și-au mutat cel puțin o parte a activității lor în India. Companii multinaționale precum HP, IBM și-au mutat centrele de servicii în India. A fost dezvoltată o întreagă industrie a call center-elor. Companii precum British Airlines asigurau asistența pentru clienții lor utilizând centre din India. Au fost dezvoltate nu numai centre de servicii sau pentru oferirea de sprijin ce nu presupunea cunoștințe de specialitate foarte ridicate, dar și dezvoltarea de aplicații software. Toți marii actori din piața internațională a industriei software și-au mutat cel puțin o parte a activității în India, dacă nu și-au mutat întreaga activitate acolo.

Această dezvoltare însă a fost una în discrepanță cu societatea. S-a ajuns la situația în care o clădire de sticlă de zeci de metri înălțime era situată la o distanță foarte mică (căteva sute de metri) de un cartier sărac, plin de locuitori analfabeți, cu venituri foarte reduse, trăind îmtr-o sărăcie extremă. Aceste discrepanțe au generat probleme sociale foarte mari, conflicte ce au avut efecte atât asupra politicilor guvernamentale, cât și asupra calității serviciilor oferite de angajații centrelor de cost din India. Rezultatul a fost că acest mod de dezvoltare s-a dovedit a fi nesustenabil, fiind extrem de dificil (sau imposibil) să dezvolți o secțiune așa de mică dintr-o societate / economie, fără să ai și restul societății la un nivel apropiat de dezvoltare.

# **Inițiative ale României în domeniul sprijinirii sectorului TIC**

România a avut multe inițiative care se bazau pe dezvoltarea sectorului TIC. Unele s-au oprit însă la nivel declarativ sau de planuri ce au fost doar elaborate și publicate dar nu au ajuns niciodată să fie implementate. Au existat însă și inițiative ce și-au arătat rezultatele și au făcut ca sectorul TIC să fie una din locomotivele economiei românești, situându-se la un nivel de dezvoltare peste media europeană.

Una din primele inițiative ce au sprijinit la modul general sectorul TIC în România a fost scutirea acordată la impozitul pe salarii pentru angajații din acest domeniu, scutire adopatată în anul 2003. Similar, tot atunci au fost adăugate câteva activități economice din domeniul IT pe lista activităților pentru care persoanele fizice care oferă astfel de servicii pot opta pentru un impozit pe venit calculat pe baza unei norme de venit. Astfel impozitul pe venit pentru aceste persoane (care operează ca PFA) este plafonat la un nivel echivalent cu un salariu anual de 25.000 – 30.000 lei. (Ministerul Finantelor Publice, 2014).

Și la nivelul programelor guvernamentale au fost inițiative importante pentru domeniul TIC din România. Una din cele mai importante inițiative de acest fel a fost Proiectul Economia Bazată pe Cunoaștere. Acest proiect a beneficiat de o fază pilot, în care au fost implicate 20 comunități locale, urmată de faza națională în care au fost implicate 255 comunități locale. (Ministerul pentru Societatea Informațională, 2007). Proiectul a beneficiat de o finanțare asigurată printr-un împrumut de la Banca Mondială și faza pilot a fost lansată în anul 2004.

În ultimii ani au existat mai multe inițiative ale Guvernului României pentru proiecte cu componente majore de TIC. Cele mai cunoscute sunt cele legate de Ministerul Educației Naționale (sistemul AEL implementat în școlile din România), de Casa Națională de Asigurări de Sănătate (proiecte privind cardul electronic de sănătate, rețeta electronică), Casa Națională de Pensii Publice sau Oficiul Național al Registrului Comerțului.

Și pentru societățile comerciale au existat câteva inițiative din fonduri publice naționale. Cele mai importante sunt schemele de ajutor de stat instituite prin Hotărârea de Guvern 979 / 2012 sau Hotărârea de Guvern nr. 323 / 2014. Prin aceste scheme sunt acordate granturi (finanțări nerambursabile) pentru companiile care au o investiție importantă ce implică și TIC.

Un impact important l-au avut asupra domeniului TIC și inițiativele finanțate din fonduri private. Cea mai importantă (din punct de vedere financiar) este programul de informatizare a bibliotecilor, program finanțat de Fundația Bill and Melinda Gates.

# **Inițiative la nivel european în domeniul sprijinirii TIC**

Uniunea Europeană a menționat de la începutul anilor 2000 domeniul TIC pe o poziție importantă în strategiile de dezvoltare economică, pentru a face din UE cea mai importantă economie mondială.

Prima formă de manifestare a acestei strategii a fost la nivel declarativ și de planificare, domeniul TIC fiind menționat în diverse strategii și planuri de acțiune. Etapa următoare a fost de a include în anumite programe de finanțare linii speciale pentru domeniul TIC. Așa s-a întâmplat de exemplu cu Programul Cadru (Framework Programm) V și ulterior cu Programul Cadru VI.

Etapa următoare a fost de a iniția programe speciale dedicate inițiativelor din domeniul TIC și de a defini acest domeniu ca fiind o prioritate orizontală, adică el trebuie avut în vedere de toate programele și proiectele co-finanțate din fonduri europene. În această etapă au fost lansate inițiative de tipul eContent, eContent+.

România fiind un Stat Membru al Uniunii Europene din 01 ianuarie 2007, impactul inițiativelor europene asupra domeniului TIC trebuie analizat și din punct de vedere al impactului legislației europene.

Inițiativa europeană din domeniul TIC cu cea mai mare vizibilitate la nivelul României este probabil cea legată de tarifele de roaming ce pot fi aplicate de companiile de telefonie mobilă. Există un plan cu termene bine stabilite pentru reducerea acestor tarife. Până în acest moment este foarte vizibil impactul asupra tarifelor de roaming la convorbirile telefonice (dacă la începutul anilor 2000 tariful practicat era de peste 1,2 euro / minut acuma tariful este de 5 ori mai mic, de 0,24 euro / minut). Oficialii europeni declară că doresc să se ajungă chiar la eliminarea acestor tarife.

O altă inițiativă de la nivel european cu un impact major pentru domeniul TIC din România este cea legată de perioada minimă obligatorie de garanție pentru echipamentele TIC comercializate către cetățeni. Prin această măsură toți producătorii și comercianții de echipamente TIC de folosință îndelungată sunt obligați să ofere minim 2 ani de garanție, un lucru extrem de benefic pentru populație.

Din punct de vedere al reglementărilor europene cu impact asupra activităților din domeniul TIC din România există foarte multe asemenea reglementări neadresate exclusiv domeniului TIC, dar care au o infliență directă sau indirectă, mai mare sau mai redusă. Putem menționa astfel:

* Reglementările privind libera concurență și interzicerea înțelegerilor de tip monopolist între principalii actori de pe piață. Această reglementare are influență în special în sectoarele unde există doar câțiva actori care acționează, de exemplu în domeniul comunicațiilor unde primii 4 actori acoperă peste 90% din piață. Dacă ei ar face, de exemplu, înțelegeri privind stabilirea unui plafon minim pentru anumite oferte, consumatorul final ar fi obligat să plătească acel tarif pentru că nu are și nu ar putea avea opțiuni alternative.
* Reglementările privind libera concurență în ceea ce privește interzicerea unor înțelegeri punctuale de restricționare a altor competitori. Astfel, un producător sau distribuitor al unui produs, de exemplu, nu poate să stabilească un distribuitor unic și să refuze altor distribuitori accesul la produsul sau serviciul respectiv.
* Libera circulație a mărfurilor și serviciilor. Astfel un producător sau distribuitor nu poate să interzică pentru un produs sau serviciu care este disponibil într-un Stat Membru al Uniunii Europene să fie disponibil și în alt Stat Membru. Astfel piața Uniunii Europene tinde să devină din ce în ce mai mult o piață unică, inclusiv din acest punct de vedere, lucru benefic pentru utilizatorul final
* Reglementările privind achizițiile publice. Legislația din domeniul achizițiilor publice aplicabilă până în anul 2006 era una care permitea cheltuirea fondurilor publice (și) în moduri lipsite de transparență. Astfel doar anumite companii, anumiți furnizori aveau acces uneori la anumite contracte. Prin aplicarea legislației achizițiilor publice procedurile sunt transparente, fiind interzise (și sancționate dacă sunt întâlnite) includerea de restricții care să limiteze nejustificat competiția.
* Libera circulație a bunurilor și serviciilor. Prin aceste libertăți companiile românești pot furniza bunuri sau presta servicii în orice Stat Membru. Este interzis la nivelul întregii Uniuni Europene introducerea de reglementări care să facă diferențieri în funcție de Statul Membru în care își are sediul sau originea prestatorul serviciului, furnizorul sau producătorul bunului.

# **Domeniul TIC în fondurile structurale și de coeziune disponibile României**

Pentru perioada 2007 – 2013 României i-au fost alocate apriximativ 20 miliarde euro din fonduri europene nerambursabile, altele decât cele pentru agricultură sau dezvoltare rurală. Aceste fonduri pot fi cheltuite până la finalul anului 2015. Sumele alocate au fost împărțite pe Programe Operaționale, fiecare program având mai multe Axe Prioritare, Domenii Majore de Intervenție și Operațiuni. Atât împărțirea sumelor între aceste programe, cât și ariile lor de acțiune sunt un rezultat al priorităților stabilite de România prin Programul Național de Dezvoltare 2007 -2013. Din toate acțiunile prevăzute în PND 2007 – 2013 aproximativ jumătate urmau să fie acoperite din fonduri europene nerambursabile (bugetul total al acțiunilor din PND 2007 – 2013 era estimat la aproximativ 40 miliarde euro, iar bugetul total alocat Programelor Operaționale era de aproape 20 miliarde euro).

Dacă în ceea ce privește sumele cheltuite din fonduri europene există date publice disponibile (rata de aborbție este un indicator extrem de mediatizat) gradul de realizare a PND 2007 – 2013 nu este evaluat sau rezultatele unor astfel de evaluări nu sunt disponibile publicului larg.

Pentru perioada 2014 – 2020 alocarea de fonduri europene nerambursabile păstrează o structură relativ similară, bugetul total disponibil fiind mai mare. O comparație între cele două perioade este prezentată în tabelul următor.

Tabel 5‑1 Situaţia fondurilor structurale și de coeziune alocate pentru perioada 2007 - 2013, a stadiului cheltuirii lor și a fondurilor alocate pentru perioada 2014 - 2020

| **Bugetul pentru 2007 - 2013** | **Bugetul pentru 2014 - 2020** |
| --- | --- |
| **Program operațional** | **Buget alocat** **(miliarde Euro)**  | **Grad absorbtie 31.05.2014****(%)** | **Suma rambursata de Comisia Europeana****(miliarde Euro)** | **Program operațional** | **Buget alocat** **(miliarde Euro)**  |
| Programul Operațional Sectorial Creșterea Competitivității Economice (POS CCE) | **2,554**  | **36,40%** | **0,930** | Programul Operațional Competitivitate | 1,6 |
| Programul Operațional Sectorial Transport (POS Transport) | **4,426** | **31,23%** | **1,426** | Programul Operațional Infrastructură Mare | 9,1 |
| Programul Operațional Sectorial Mediu (POS Mediu) | **4,413**  | **28,33%** | **1,279** |
| Programul Operațional Regional (POR) | **3,966**  | **46,70%** | **1,740** | Programului Operațional Regional | 6,5 |
| Programul Operațional Sectorial Dezvoltarea Resurselor Umane (POS DRU) | **3,476**  | **28,75%** | **0,999** | Programul Operațional Capital Uman | 3,6 |
| Programul Operațional Dezvoltarea Capacității Administrative (PO DCA) | **0,208**   | **55,79%** | **0,116** | Programul Operațional Capacitate Administrativă | 0,382 |
| Programul Operațional Asistență Tehnică (PO AT) | **0,170** | **33,89%** | **0,058** | Programul Operațional Asistență Tehnică | 0,3 |
| **Total** | **19,213**  | **34,29%** | **6,588** |  | **21,482** |

Pentru perioada 2007 – 2013 la nivel european s-a decis includerea utilizării tehnologiilor informaționale (IT) ca un obiectiv orizontal, acest lucru fiind menționat în directivele care reglementează toate fondurile europene disponibile. În consecință toate proiectele finanțate din fonduri europene au trebuit să menționeze în cererea de finanțare cum contribuie la acest obiectiv orizontal. Această abordare trans-programe are în mod cert un impact asupra includerii unor componente de IT în proiecte, dar acest impact este extrem de greu de evaluat. Este greu să faci diferența între care ar fi fost situația dacă nu ar fi fost această cerință expresă și situația actuală.

În plus față de componenta generală, valabilă pentru toate proiectele, au fost și sume alocate strict proiectelor de investiții în TIC. În cadrul Programului Operațional Sectorial Creșterea Competitivității Economice 2007 – 2013, din cinci axe prioritare una a fost dedicată acestui sector, Axa Prioritară III "Tehnologia Informaţiei şi Comunicaţiilor pentru sectoarele privat şi public ". Așa cum îi spune și numele, această axă a finanțat și finanțează proiecte derulate atât de instituții publice (proiecte de e-guvernare, e-administrație, e-sănătate, e-educație), cât și de companii private (proiecte de e-commerce, business inteligence, e-learning).

Din păcate însă suma alocată acestei axe este de numai 383 milioane Euro din fonduri structurale şi 86 mil Euro contribuţia naţională publică (Ministerul pentru Societatea Informațională, 2007). Această sumă reprezintă doar 15% din bugetul alocat POS CCE 2007 - 2013 și doar aproape 2% din fondurile structurale și de coeziune alocate României pentru perioada 2007 – 2013.

Astfel, deși la nivel declarativ toți factorii politici și decizionali declară domeniul TIC ca fiind unul prioritar, care poate să susțină o creștere sustenabilă și durabilă a economiei Românești, alocarea de fonduri pentru sprijinirea acestui sector este extrem de redusă.

Deși pentru perioada de programare 2014 – 2020 alocările pe axe prioritare nu sunt finalizate, este de așteptat ca ponderile să se păstreze sau chiar să scadă. Dacă analizăm sumele alocate pentru fiecare Program Operațional (Tabel 5‑1 Situaţia fondurilor structurale și de coeziune alocate pentru perioada 2007 - 2013, a stadiului cheltuirii lor și a fondurilor alocate pentru perioada 2014 - 2020) observăm că, deși totalul sumelor alocate României din fonduri structurale și de coeziune a crescut cu 11,81% sumele alocate Programului Operațional Competitivitate au scăzut cu 37,35%, ajungând să reprezinte de la 13,29% din sumele alocate în perioada 2007 – 2013 la doar 7,45% în perioada 2014 – 2020. Acest lucru se întâmplă în situația în care POS CEE este pe locul 3 într-o ierarhia a celor 8 Programelor Operaționale în funcție de gradul de absorbție.

Din păcate nu există rapoarte de analiză publicate referitoare la impactul cheltuirii acestor fonduri. O astfel de analiză ar fi destul de greu de realizat dacă observăm obiectivul axei prioritare, “Valorificarea pe deplin a potenţialului TIC de către sectoarele privat şi public;” (Ministerul pentru Societatea Informațională, 2007). Un astfel de obiectiv este imposibil de evaluat.

Cu toate că obiectivele Programului Operațional și ale Axei prioritare sunt destul de vagi, din analiza documentelor publice disponibile (Ghidurile solicitantului aferente apelurilor de proiecte derulate până în acest moment) rezultă că proiectele individuale au indicatori de evaluare extrem de clari și preciși, bine definiți în timp (sunt împărțiți în indicatori ce trebuie realizați până la finalizarea perioadei de implementare a proiectului și indicatori ce trebuie realizați până la finalizarea perioadei de monitorizare post implementare, adică de 3 sau 5 ani de la finalizarea perioadei de implementare). Există chiar și mijloace coercitive ce pot fi aplicate beneficiarilor de finanțări nerambursabile, fiind posibilă diminuarea finanțării nerambursabile proporțional cu gradul de nereralizare a unui indicator. În consecință, la finalul implementării și monitorizării proiectelor, ar trebui să avem o evaluare foarte clară asupra gradului de atingere a indicatorilor propuși de către beneficiarii finanțărilor.

# **Domeniul TIC în alte fonduri europene disponibile organizațiilor din România**

La începutul anilor 2000 Comisia Europeană a decis ca una dintre priorități să fie dezvoltarea conţinutului digital multilingv. Pornind de la teoria conform căreia pentru a fi utilizată tehnologie trebuie să existe instrumente și conținut, precum şi de la analize care arătau că nu există cooperare între Statele Membre pentru a colabora și a avea acțiuni complementare în ceea ce înseamnă conținutul digital, a fost decisă lansarea unei linii dedicate de finanțare pentru acest domeniu. Astfel în perioada 2001 - 2004 s-a derulat programul eContent.

Pe baza experienței acumulate în derularea programului eContent, Comisia Europeană a decis continuarea acestuia, într-o formă revizuită, sub denumirea de eContent Plus. Acest nou program s-a derulat în perioada 2005 – 2008.

Pentru perioada următoare Comisia Europeană a decis păstrarea unui singur instrument de finanțare a proiectelor inovative, aici fiind încadrate și proiectele din domeniul TIC. Acest instrument unic, denumit Competitiveness and Innovation framework Programme (CIP) a acoperit toate ariile de acțiune legate de inovare și competitivitate.

În acest moment principalul instrument de finanțare a proiectelor inovative este Programul Orizont 2020 (program construit pornindu-se de la Programul Cadru 7 – Framework Programme 7, fiind un continuator al acestuia).

Toate aceste instrumente de finanțare disponibile la nivelul întregii Uniuni Europene, precum și pentru unele state în curs de aderare (așa cum a fost și cazul României înainte de 2007), sunt accesibile pentru proiecte cu un impact transnațional, fiind încurajate proiectele cu o acoperire sau cu impact la nivelul cât mai multor State Membre. Astfel, proiectele finanțate prin aceste instrumente sunt derulate întotdeauna de mai mulți parteneri, aceștia punându-și în comun resursele și capacitățile de care dispun. În majoritatea cazurilor este vorba de peste 10 parteneri din peste 10 țări. Partenerii trebuie nu numai să beneficieze de proiec,t dar să şi contribuie activ la derularea lui.

România a avut acces încă din perioada de preaderare (înainte de 2007) la aceste programe, organizațiile din România putând fi implicate. În majoritatea cazurilor în perioada de preaderare organizațiile românești puteau fi doar partenere, neputând fi lideri ai consorțiului.

În condițiile descrise mai sus este extrem de dificil evaluarea impactului acestor proiecte asupra organizațiilor din România. Din păcate nu există informații publice disponibile nici despre ponderea din bugete aferentă partenerilor din România și nici despre ponderea responsabilităților lor în totalul indicatorilor de rezultat și de realizare asumați de proiect, astfel încât să putem estima resursele alocate (fondurile) și rezultatele obținute (indicatorii). Din păcate însă, la o analiză empirică și fără pretenția ca informațiile obținute să fie general valabile, observăm că încă acest gen de finanțare este puțin cunoscută și extrem de greu accesibilă organizațiilor românești. Acestea preferă să acceseze fonduri structurale și de coeziune, administrate de ministere din România, care au responsabili la nivel central sau regional din țara noastră.

Un impediment major în accesarea fondurilor disponibile la nivelul Comisiei Europene este necesitatea lucrului în parteneriat multi instituțional, de multe ori fiind implicate organizații de tipuri diferite, cu management diferit. Acest gen de lucru în parteneriat nu a fost specific societății românești. Ca dovadă că lucrul în parteneriat este o piedică pentru proiecte stau și apelurile de proiecte implementate cu finanțări din programele operaționale (de exemplu Programul Operațional Dezvoltarea Resurselor Umane – POS DRU – 2007 – 2013) care au avut această obligativitate și unde proiectele se implementează cu o mult mai mare dificultate decât în cazul altor apeluri.

# **Impactul schimbărilor asupra companiilor locale**

## Impactul noilor reglementări

Noile reglementări au ajutat firmele locale în special în ceea ce privește încrederea noilor clienți în a apela la produsele sau servicile oferite de ele. Astfel, chiar dacă un client nu cunoaşte firma respectivă, nu a mai lucrat cu ea, nu i-a fost recomandată de altcineva, are curajul să apeleze la serviciile oferite de acea firmă sau să cumpere produsele oferite de acea firmă pentru că știe de existența unor reglementări legislative care îl protejează. De exemplu, acel client știe că trebuie să beneficieze de o garanție de minim 2 ani în cazul produselor cu o viață de utilizare mai lungă, știe că poate să returneze fără penalizări un bun achiziționat într-un anumit termen, fără să fie obligat să spună sau să demonstreze nemulțumirile. Toate aceste garanții legislative îl fac pe client să fie mai deschis la bunuri și produse noi, oferite chiar și de firme locale.

Un alt impact important al schimbărilor legislative determinate de aderarea la Uniunea Europeană este cel referitor la achiziții publice. Așa cum am arătat mai sus, reglementările europene privind achizițiile publice impun un grad foarte ridicat de transparență și reduc posibilitatea autorităților contractante să includă criterii sau elemente de restrângere nejustificată a competiției. Astfel, firmele locale au acces la informațiile despre procedurile de achiziție organizate (accesul este chiar online, la [www.e-licitatie.ro](http://www.e-licitatie.ro) pentru achizițiile organizate de entități din România și la [www.ted.europa.eu](http://www.ted.europa.eu) pentru achizițiile organizate de entități din alte State Membre) și au termene minime reglementate între momentul publicării anunțului și momentul depunerii ofertelor. În cazul în care o firmă nu poate să participe singură la o procedură (fiind cerințe prea înalte sau procedura acoperind și domenii care exced experiența firmei respective) ea poate să se asocieze, să formeze un consorțiu cu alte firme locale sau din Uniunea Europeană și împreună să realizeze o ofertă competitivă. În acest fel firmele locale pot avea acces la o piață mai mare, inclusiv internațională (la nivelul Uniunii Europene).

Un alt impact major asupra companiilor locale îl au reglementările privind competiția. Printre principalele elemente de impact sunt:

* Interdicția ca un Stat Membru să acorde ajutoare de stat care să distorsioneze competiția. Astfel o firmă are siguranța că niciun competitor al ei nu o să primească beneficii din partea statului, beneficii care să îl ajute să devină mai competitive în defavoarea celorlalți actori ce acționează pe piața respectivă.
* Niciun producător sau distribuitor nu îi poate restricționa accesul la bunurile sau produsele oferite de el. Sunt imposibil astfel de construit canale de distribuție exclusiviste.

Un alt impact major al noului cadru de reglementare îl constituie încrederea pe care o au marii jucători internaționali asupra acestui cadru, încredere datorată atât cunoașterii lui (elementele esențiale sunt aceleași la nivelul întregii Uniuni Europene), cât și predictibilității modificărilor acestuia și disponibilității unor instrumente de arbitraj de încredere în cazul în care consideră că acele schimbări le afectează în mod nedrept afacerile.

Încrederea mai mare acordată României de către marii actori internaționali are ca rezultat în primul rând o creştere a interesului lor (manifestată prin creșterea fluxurilor financiare rulate prin filialele din România), dar și disponibilizarea pentru firmele locale a tuturor programelor de parteneriat disponibile altor firme din Uniunea Europeană. Majoritatea acestor multinaționale oferă facilități importante pentru parteneri, facilități care se manifestă prin:

* acces gratuit sau la costuri minime la produse și servicii oferite de multinațională, pentru companiile partenere,
* acces la programe de instruire pentru specialiștii tehnici sau de vânzări
* acces la servicii de suport tehnic și alte servicii de tip back office atât pentru companiile partenere cât și pentru clienții acestora
* acces la informații referitoare la pogramele de dezvoltare de noi produse și servicii
* acces la rețeaua de parteneri ai acelei multinaționale, fiind astfel facilitate cooperările

Ca un rezultat direct al îmbunătățirii mediului de afaceri din România, majoritatea multinaționalelor au început să își deschidă centre de servicii în România. Dacă inițial aceste centre erau deschise aproape exclusiv în București, în momentul de față ponderea locurilor de muncă nou create în țară este în continuă creștere. Cel mai recent exemplu în acest sens îl constituie lista proiectelor aprobate pentru a primi ajutor de stat în cadrul schemei anunțată prin HG 979 / 2012. Această listă este prezentată în tabelul următor.

Tabel 7‑1 Lista proiectelor aprobate în cadrul schemei de ajutor de stat adoptată prin HG 979 / 2012

| **Nr. Crt.** | **Societatea** | **Sectorul de activitate / Proiectul de investiţii** | **Locaţia implementării proiectului de investiţ** | **Valoarea ajutorului de stat apobat (mil. Euro)**  | **Nr. de noi locuri de muncă estimate** |
| --- | --- | --- | --- | --- | --- |
| 1 | SC ENDAVA ROMÂNIA SRL | Activităţi de servicii în tehnologia informaţiei/Activităţi de realizare a softului la comandă/„Dezvoltare regională Endava 1000+”*extindere* | • Bucureşti,  Municipiul Bucureşti• Iaşi, Judeţul Iaşi• Cluj, Judeţul Cluj-Napoca | 9,50 | 500 |
| 2 | SC IBM ROMÂNIA SRL | Activităţi de servicii în tehnologia informaţiei/“Extinderea activităţii IBM ROMÂNIA prin realizarea unei investiţii iniţiale constând în achiziţia de echipamente și crearea de noi locuri de muncă”*extindere* | • Bucureşti,  Municipiul Bucureşti • Braşov, Judetul Braşov | 21,00 | 900 |
| 3 | SC TELECOM GLOBAL SERVICES CENTER SRL (ORANGE) | Activităţi de servicii în tehnologia informaţiei/“Umanis”*greenfield* | • București  Municipiul Bucureşti  | 3,44 | 220 |
| 4 | S.C. SCC SERVICES ROMÂNIA S.R.L. | Activităţi de servicii în tehnologia informaţiei/“Extinderea și diversificarea activităţii SC SCC SERVICES ROMÂNIA prin realizarea unei investiţii iniţiale constând în achiziţia de echipamente și crearea de noi locuri de muncă”*extindere* | • Bacău, judeţul Bacău | 3,87 | 376 |
| 5 | SC DELL INTERNATIONAL SERVICES S.R.L. | Activităţi de servicii în tehnologia informaţiei/“Extinderea activităţii curente prin investiţii în tehnologii noi și crearea de noi locuri de muncă”*extindere* | • Bucureşti, Municipiul Bucureşti | 8,43 | 455 |
| 6 | SC MICROSOFT ROMÂNIA S.R.L. | Activităţi de servicii în tehnologia informaţiei/„Extinderea și diversificarea Diviziei de Suport și Servicii pentru clienți și parteneri a Microsoft România SRL” *extindere și diversificare* | • Bucureşti,  Municipiul Bucureşti• Timișoara, judeţul Timiș | 5,06 | 200 |
| 7 | SC DB GLOBAL TECHNOLOGY S.R.L. | Activităţi de servicii în tehnologia informaţiei/“Centrul de tehnologie din Europa de Est al Deutsche Bank AG”*greenfield* | • Bucureşti,  Municipiul Bucureşti | 15,69 | 500 |
| 8 | SC LUXOFT PROFESSIONAL ROMÂNIA S.R.L.  | Activităţi de servicii în tehnologia informaţiei/“Extinderea capacităţii Luxoft de dezvoltare a produselor şi serviciilor IT”*extindere* | ▪ Bucureşti, Municipiul Bucureşti | 4,40 | 250 |
| 9 | SC PENTALOG ROMÂNIA S.R.L. | Activităţi de servicii în tehnologia informaţiei/“Extinderea activităţii S.C. PENTALOG ROMÂNIA S.R.L.”*extindere*  | • Bucureşti, Municipiul Bucureşti• Braşov, Judetul Braşov• Iaşi, Judeţul Iaşi• Cluj-Napoca, Judeţul Cluj | 5,79 | 230 |
| 10 | SC SIEMENS SRL | Cercetare - dezvoltare în alte știinţe naturale și inginerie/“Extinderea capacităţii de cercetare – dezvoltare a SC SIEMENS SRL”*extindere* | • Bucureşti,  Municipiul Bucureşti• Braşov, Judetul Braşov | 5,41 | 220 |
| 11 | SC NESS ROMÂNIA S.R.L. | Activităţi de servicii în tehnologia informaţiei/“Extinderea Centrului de Dezvoltare Iași și crearea a 200 de locuri de muncă în cadrul SC NESS ROMÂNIA S.R.L.”*extindere* | • Iaşi, Judeţul Iaşi | 5,43 | 200 |
| 12 | SC ATOS IT SOLUTIONS AND SERVICES SRL | Activităţi de servicii în tehnologia informaţiei/“Extinderea Centrului de Dezvoltare Iași și crearea a 200 de locuri de muncă în cadrul SC NESS ROMÂNIA S.R.L.”*extindere* | • Timisoara, Judeţul Timiș• Brașov, Judetul Braşov | 6,03 | 350 |
| 13 | SC ACCESA IT SYSTEMS SRL | Activităţi de servicii în tehnologia informaţiei/“Crearea unei noi unități de dezvoltare software care conduce la crearea de noi locuri de muncă în Cluj-Napoca” *greenfield* | Cluj – Napoca, Judeţul Cluj | 5,38 | 215 |
| 14 | SC VODAFONE TECHNOLOGIES ROMANIA SRL | Activităţi de servicii în tehnologia informaţiei/"Extinderea activităţii SC VODAFONE ROMÂNIA TECHNOLOGIES SRL prin realizarea unei investiţii iniţiale constând în achiziţia de echipamente și crearea de noi locuri de muncă"*extindere* | Voluntari, Judeţul Ilfov | 8,19 | 450 |
| 15 | SC EMAG IT RESEARCH S.R.L.  | Activităţi de servicii în tehnologia informaţiei/"Centrul de Dezvoltare Software EMAG IT RESEARCH SRL "*greenfield* | Voluntari, Judeţul Ilfov | 6,65 | 203 |
| 16 | SC COMPUTER GENERATED SOLUTIONS ROMÂNIA SRL  | Activităţi de servicii în tehnologia informaţiei/“Dezvoltarea capacităţii companiei Computer Generated Solutions România SRL prin extinderea unităţii de suport tehnic”*extindere* | • București, Municipiul București• Sibiu, Judeţul Sibiu• Târgu Jiu, Judeţul Gorj | 3,69 | 300 |
| 17 | SC TEAMNET BUSINESS SERVICES  | Activităţi de servicii în tehnologia informaţiei/“Extinderea activităţii Teamnet de dezvoltare de software la nivelul Europei Centrale şi de Est”*extindere* | • București, Municipiul București | 7,60 | 300 |
| 18 | SC SAP ROMÂNIA S.R.L. | Activităţi de servicii în tehnologia informaţiei/“Extinderea SAP Near Shore Center România”*extindere* | • București, Municipiul București• Timișoara, Judeţul Timiș• Cluj – Napoca, Judeţul Cluj | 8,7 | 255 |
| **Total:** | **134,26** | **6.124** |

Sursa: Site-ul Ministerului Finanțelor Publice, [www.mfinante.ro](http://www.mfinante.ro)

Din analiza acestei liste observăm că majoritatea marilor competitori din piața internațională TIC au decis să își extindă centrele de servicii din România sau să inițieze noi centre. Aceste centre de servicii au un impact și asupra economiei locale prin mai multe direcții:

* Lucrând după niște standarde și proceduri extrem de stricte reprezintă un exemplu (cu componente pozitive şi negative) pentru companiile locale. Acestea pot învăța de la multinaționale și pot să își definească punctele care să le diferențieze față de companiile mari.
* Prin activitatea lor aceste centre folosesc și servicii și bunuri oferite de companiile locale. De la servicii imobiliare și de administrare a clădirilor la utilizarea de servicii de comunicații, asistență tehnică pentru activitățile complementare, etc.
* Activitatea acestor companii are efecte asupra forței de muncă, acestea derulând programe de instruire și perfecționare. O parte a acelei forțe de muncă va ajunge să lucreze în companii locale, să inițieze afaceri locale, etc.

## Impactul finanțărilor disponibile

În ceea ce privește impactul finanțărilor nerambursabile disponibile pentru firmele locale ca rezultat al aderării României la Uniunea Europeană, o evaluare detaliată a proiectelor derulate nu există la nivel public în acest moment. O astfel de evaluare ar trebui să analizeze dimensiunea finanțărilor atrase de firmele din România, gradul în care proiectele finanțate din fonduri europene nerambursabile și-au atins obiectivele propuse, impactul finanțărilor acordate, etc.

Informațiile publice existente se referă strict la numărul de proiecte (Cererii de finanțare) depuse. O analiză strict pe baza acestui indicator este relevantă deoarece putem presupune că proporțiile privind impactul și dimensiunea financiară se păstrează. O sinteză a acestor informații este reprezentată de următorul grafic.

Figura 1 Numărul de cereri de finanțare depuse de entități private în cadrul apelurilor derulate în POS CCE Axa prioritară III



Sursa: Site-ul OIPSI, <http://fonduri.mcsi.ro>

Observăm din acest grafic că în apelul 2 de proiecte numărul de cereri de finanțare înregistrate a crescut de peste 14 ori pentru operațiunea 3.3.2 - Suport pentru dezvoltarea sistemelor de comerţ electronic şi a altor soluţii electronice pentru afaceri, de peste 5 ori pentru operațiunea 3.3.1- Suport pentru implementarea sistemelor informatice integrate şi a altor aplicaţii electronice pentru managementul afacerilor și de peste 4 ori pentru operațiunea 3.1.1 - Sprijinirea accesului la broadband şi la serviciile conexe.

Aceste creșteri seminificative indică o creștere a vizibilității fondurilor europene nerambursabile disponibile, precum şi a accesibilitaţii lor. Din păcate principalele puncte de reducere a impactului şi eficienţei acestor fonduri îl reprezintă schimbările legislative permanente în acest domeniu, o birocraţie excesivă şi perioade extrem de lungi de evaluare a proiectelor şi a Cererilor de rambursare aferente acestora.

# **Concluzii şi recomandări**

Aderarea României la Uniunea Europeană a avut o combinație de implicații pozitive și negative. În acest moment nu există date publice care să ne permită să analizăm în mod indubitabil multe din componentele aderării (în special nu putem să evaluăm eficiența și eficacitatea fondurilor nerambursabile atrase de companiile din România).

O altă problemă majoră în evaluarea impactului aderării o constituie identificarea și evaluarea scenariului *Dacă nu am fi aderat*. Este greu să avem o evaluare calitativă a acestui scenariu pentru că el ar determina o serie de incertitudini, de parametri ce ar trebui definiți. De exemplu ce model economic ar fi adoptat România într-un astfel de caz? Care ar fi fost relația cu marile puteri economice și politice ale lumii? ș.a.m.d.

Cu toate aceste incertitudini și nelcarități, pe baza celor descrise în captolele anterioare putem trage concluzia că per total, la nivelul societății, impactul aderării României la Uniunea Europeană asupra firmelor locale este unul pozitiv, care a adus mai multe beneficii decât dezavantaje. Cele mai mari beneficii sunt legate de credibilitatea mediului economic local, de un cadru de reglementare mai stabil și predictibil din anumite puncte de vedere. Toți acești factori au determinat inclusiv o creștere a interesului marilor companii multinaționale în a-și dezvolta afacerile în România, inclusiv prin stabilirarea de centre de servicii și lărgirea bazei de parteneri.

Pentru viitor ar trebui ca factorii de decizie să ia măsurile necesare astfel încât sumele alocate către firme care doresc să implementeze un proiect TIC la ele sau la clienții lor să crească. Pentru a avea un impact real ar trebui crescută și rata de absorbție a fondurilor europene nerambursabile.

O componentă importantă căreia dacă România i-ar da atenție ar putea reprezenta un motor puternic și sustenabil de dezvoltare a componentei TIC a economiei românești o constituie fondurile pentru cercetare și inovare și sprijinirea parteneriatelor transnaționale în vederea inițierii și implementării unor proiecte inovative.

# Lista tabelelor:

Tabel 5‑1 Situatia fondurilorstructurale și de coeziune alocate pentru perioada 2007 - 2013, a stadiului cheltuirii lor și a fondurilor alocate pentru perioada 2014 - 2020 9

Tabel 7‑1 Lista proiectelor aprobate în cadrul schemei de ajutor de stat adoptată prin HG 979 / 2012 14

# Lista figurilor și diagramelor

Figura 1 Numărul de cefreri de finanțare depuse de entități private în cadrul apelurilor derulate în POS CCE Axa rioritară III 18

# Bibliografie

Guvernul României. (2006, decembrie 01). *Planul Național de Dezvoltare 2007 - 2013*. Retrieved iulie 01, 2014, from Ministerul Fondurilor Europene: http://www.fonduri-ue.ro/posdru/images/downdocs/pnd\_ro.pdf

Ministerul Finantelor Publice. (2014, 01 02). *Norme Anuale de Venit: Anul 2014*. Retrieved 07 01, 2014, from Ministerul Finantelor Publice - Agenția Națională de Administrație Fiscală: http://www.anaf.ro/anaf/internet/Ilfov\_old/asist\_contrib\_ilfov/norme\_venit\_2014\_if/!ut/p/a1/lZDbCoJAEEC\_pR9wxkvrvpqhIsmm4G1fQsE2QV0xyd\_Peup-mbeBc-DMAIcMeFecalGMteyK5rJzsvNUj3ga1XzmbhAtZrjEDFBHZs5AfgvQ0HBmAJf-OrFV2yT\_-oSZaFHHDRhNVErU33x8MxZ-81Pg98iLCx6A58Qr8KHBBy4aWc7\_TFfA3SCL-vBSbnWlTgXwodpXQzUoB3kcIZumSRFSiqZSBgl9G8cZ1ts2yhdnx6Wvmw!!/dl5/d5/L2dBISEvZ0FBIS9nQSEh/

Ministerul pentru Societatea Informațională. (2007, 01 01). *Organismul Intermediar pentru Promovarea Societății Informaționale*. Retrieved 07 01, 2014, from Ministerul pentru Societatea Informațională: http://fonduri.mcsi.ro/?q=system/files/Axa3.pdf

Ministerul pentru Societatea Informațională. (2007, 01 01). *Proiectul Economia Bazată pe Cunoaștere*. Retrieved 07 01, 2014, from Ministerul pentru Societatea Informațională: http://www.ecomunitate.ro/Proiectul\_Economia\_Bazata\_pe\_Cunoastere(51).html